Document ID: /roh_data/filtered/fineweb-2-filterrobots_roh.jsonl.gz/57234

La placca bacteriala (placca, biofilm) è il motiv principal per l’inflammaziun da la schunschiva (gingivitis). Intginas sorts da bacterias pon favurisar vinavant il svilup da la parodontitis.
La gingivitis e la parodontitis vegnan chaschunadas tras bacterias che sa depositeschan sin las surfatschas dals dents. Questa placca bacteriala numn’ins era mo placca u biofilm. Tar in’igiena da la bucca insuffizienta pon bacterias sa multiplitgar svelt. Entant che las bleras sorts da bacterias èn nunprivlusas per l’uman saun, pon intginas sorts da bacterias – perfin en dumber pitschen – provocar grevas infecziuns.
Sche placcas bacterialas sin surfatschas dals dents na vegnan betg allontanadas regularmain, reagescha la schunschiva gia suenter paucs dis cun in’inflammaziun. La schunschiva daventa cotschna, unfla e sanganescha gia tar in lev contact mecanic, sco per exempel, sch’ins dovra fil dental. Sch’ils dents vegnan dentant nettegiads regularmain tar l’igiena da la bucca a chasa, van era quests segns da l’inflammaziun entaifer paucs dis puspè enavos.